'Huishou' 'n juweel op Aardklop | Maroela Media
In die Aardklop-debuutproduksie Huishou is Dirkie (Nadia Valvekens) en Hester (Cintaine Schutte) 'n egpaar wat op die punt is om 'n kind aan te neem.
Dirkie, wat veel ouer is as Hester, dring daarop aan dat dit 'n swart kind moet wees. Hester is egter onseker oor die verandering wat die kind in hulle lewens gaan bring en sukkel om dié gevoelens teenoor Dirkie uit te druk.
Daarteenoor is Dirkie so verknog aan die idee van 'n baba in die huis dat sy Hester se bekommernisse onder die mat probeer invee deur haar te oortuig dat die baba nét goed vir hulle en hul huwelik sal wees.
Wanneer Hester se ma skielik sterf en sy moet terugkeer na die grootworddorpie wat sy jare tevore onder 'n donker wolk verlaat het, oorval die nostalgie haar en worstel sy skielik met vrae oor haar eie identiteit en wortels. Dit alles terwyl Dirkie droom van 'n gesinslewe met 'n huis, 'n swembad en kaggel, alles wat Hester bang maak.
Die regie is behartig deur Nico Scheepers en die teks is geskryf deur Philip Rademeyer. Dit raak aan gewigtige temas soos homofobie, godsdiens en "white guilt", maar sorg darem ook vir 'n paar komiese oomblikke waar die gehoor kan asemskep. Die klankbaan pas uitstekend by die stuk.
Schutte en Valvekens lewer albei uitmuntende spel. Al is dit nie 'n tema waarby almal noodwendig sal aanklank vind nie, is die emosie en toneelspel só rou en geloofwaardig dat dit steeds die moeite werd is om dié toneelstuk te sien.
Huishou is nog Vrydag en Saterdag te sien op die Aardklop Nasionale Kunstefees. Kaartjies kos R130 en is beskikbaar by Ticketpro.